## El Consell atorgarà la Distinció de la Generalitat a Julián García Antón per la seua col·laboració en l’incendi dels edificis del barri de Campanar

*** El president de la Generalitat i l’alcaldessa de València han acordat reconéixer el seu valor i la seua acció d’alertar els veïns amb la qual cosa va salvar moltes vides
* El Consell reconeixerà de manera especial el treball fet per tots els professionals que van intervindre en el tràgic succés**

El president de la Generalitat, Carlos Mazón, i l’alcaldessa de València, María José Catalá, han acordat reconéixer Julián García Antón, el porter dels edificis incendiats al barri de Campanar de València, que amb la seua acció d’alertar els veïns va salvar moltes vides.

Per este motiu, el president de la Generalitat proposarà en el pròxim Ple del Consell  atorgar a Julián García Antón la Distinció de la Generalitat pel seu comportament exemplar i arriscat, la vesprada del 22 de febrer, quan es va produir l’incendi dels edificis residencials.

El Decret pel qual es va crear la Distinció de la Generalitat 177/2003, de 12 de setembre, reconeix que podran rebre este guardó “de manera col·lectiva o individual, els qui salven persones en greu risc a conseqüència de catàstrofe o de qualsevol altra situació, o bé col·laboren de manera determinant en el restabliment de la normalitat en zones sinistrades, així com les persones, tant físiques com jurídiques, que hagen destacat pels seus valors de convivència, humanisme, compromís amb la solidaritat i ajuda als altres”.

Així mateix, el Ple del Consell  reconeixerà de manera especial el treball realitzat per tots els professionals que van intervindre en el tràgic succés i que van fer un treball diligent i encomiable.

Fecha: 01/03/2024